นายกรัฐมนตรี เป็นห่วงการกระจายวัคซีนป้องกันโควิด-19 อาจล่าช้า แต่ยืนยันจะจัดสรรให้ดีที่สุด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยัน ตนเองพร้อมให้ความร่วมมือในการฉีดวัคซีนโควิด-19 แต่ต้องให้สถาบันวัคซีนแห่งชาติและกรมควบคุมโรคมีความพร้อมในการจัดสรรวัคซีนให้เหมาะสมก่อน แล้วค่อยกำหนดวันฉีดวัคซีนต่อไป แต่ที่เป็นห่วงในวันนี้คือ การจัดสรรวัคซีนให้กับประชาชนในแต่ละพื้นที่ ซึ่งหน่วยงานที่เกี่ยวข้องต้องเตรียมความพร้อม เพราะหากคลาดเคลื่อนก็จะมีปัญหา โดยเฉพาะในเชิงปฏิบัติ ซึ่งยอมรับว่าอาจจะเกิดปัญหาขึ้นได้และอาจจะมีความล่าช้าเพราะต้องนำไปใช้กับคนจำนวนมาก แต่ก็ยืนยันต้องจัดสรรให้ดีที่สุด แม้จะมีการวางแผนไว้แล้วก็ตามแต่หากสถานการณ์เปลี่ยน ก็ต้องปรับแผนให้เหมาะสม แต่อย่างไรก็ตาม ย้ำว่าการแจกจ่ายวัคซีนยังเป็นไปตามเค้าโครงที่ ศบค.กำหนดไว้ทั้งนี้แม้ว่าจะมีวัคซีนแล้ว แต่ก็ขอให้ประชาชนใช้ชีวิตด้วยความระมัดระวัง เพราะวัคซีนเป็นเพียงการสร้างภูมิต้านทานในแต่ละคนเท่านั้น